Aurkene Pagalday Ardanza

Aurkene Pagalday Ardanza (Elorrio, Bizkaia, 1986ko azaroaren 11) ingenieria, bitxigilea, artisaua, eta zinema ekoizlea da.

 Bizitza 
Beti izan du interesa eskuz egindako gauzetan, irudimena adierazteko, komunikatzeko modua baita. Hainbat arlotan jardun du: marrazketa, margogintza, makramea, fieltroa edo bitxigintza. 

2008an, diseinu arloko ingeniaritza ikasketak egin zituen Bartzelonan; eta 2013an, bitxigintza ikasketak Donostian. Bulgariako Sofia hiriburuko tailer baten lau hilabetez egin zuen lan zilarra lantzen. Orduan erabaki zuen zilarrezko bitxiak esklusiboki lantzea.

 Lan ibilbidea 

 Bitxigile 
Zilar bitxigintzan espezializatu da. Inguruko objektu edota naturak inspiratuta, diseinu geometrikoak sortzen ditu. DirDir izenarekin hasi zen lanean eta 2020. urtean Kenika izenarekin jarraitu zuen eskuz egindako bitxiak egiten, diseinua eta artisautza uztartuta. 

Eixu Artisau Elkarteko kidea da. 2016an Elorrio eta inguruko artisau eta sortzaileek sortu zuten elkartea ofizioak indartzeko eta lanari balioa emateko. Ordutik hamaika ekimen antolatu dira: Artisau Azokak zein hitzaldiak. 

 Artisautza eta teknologia 
Artisau munduan ere teknologia berriak sartu dira, tradizioa eta berrikuntza uztartuta. Adibidez, hiru dimentsioko (3D) inprimaketak, piezak makina baten bitartez egin arren piezen azken ukituak eskuz egiten dira pieza bereziak sortze aldera. Teknologia berriek ikusgarritasuna handitzen laguntzen dute, adibidez, sare sozialen erabilera lana zabaltzeko eta baita artisau eta sortzaile berriekin kontaktua izateko.

 Zinema ekoizle 

 "Argi" film luzea 
Aurkene Pagalday Ardanza ekoizle burua izan zen Iratxe Mediavillak zuzendu zuen Argi (2016) izeneko drama film luzean. Euskaraz eta gaztelaniaz egindako lan horretan hainbat aktore ezagun zein berrik hartu zuen parte: Sabina Aizpuru Agirre (aktore berri izendapena Suediako Vasteras Jaialdian), Félix Arcarazo, Loli Astoreka, Ylenia Baglietto, Garazi Gómez, June Gómez (aktore onena Filipinetako Manilako Jaialdian), Asier Hormaza, Eneko Sagardoy, Maribel Salas, Yannick Vergara.

Filmaren nondik norakoa hauxe da: Txikitatik pertsona berezia izan da Argi, Elorrioko alaba. Preso sentitzen den gizartean bere tokiaren egiteko borrokan dabilen neskatoa da. Bi diktaduraren biktima da Argi: etxean aitarena, eta kanpoan frankismoarena. Baina neska desberdina da, ezkondu eta haurrak izan beharretik urrundu nahi baitu.  

 Erreferentziak 

 Kanpo estekak 

Kategoria:Elorriotarrak
Kategoria:Euskal Herriko ingeniariak
Kategoria:Emakume ingeniariak
Kategoria:Artisauak
Kategoria:Bitxigileak
Kategoria:Zinema ekoizleak